PMIndiaData/PMIndiaSum huggingface dataset:
കൊറിയന്‍ പ്രസിഡന്റുമായി പ്രധാനമന്ത്രി ടെലിഫോണില്‍ സംസാരിച്ചു

കൊറിയന്‍ പ്രസിഡന്റ മൂണ്‍ ജെ-ഇന്നുമായി പ്രധാനമന്ത്രി ശ്രീ നരേന്ദ്രമോദി ഇന്ന് ടെലിഫോണില്‍ സംഭാഷണം നടത്തി. കഴിഞ്ഞവര്‍ഷത്തെ തന്റെ കൊറിയന്‍ സന്ദര്‍ശനം അനുസ്മരിച്ച പ്രധാനമന്ത്രി മോദി, ഇരു രാജ്യങ്ങളും തമ്മിലുള്ള അടുത്ത ബന്ധം വര്‍ദ്ധിക്കുന്നതില്‍ സംതൃപ്തിയും പ്രകടിപ്പിച്ചു. കോവിഡ്-19 മഹാമാരിയെക്കുറിച്ചും ആരോഗ്യ സംവിധാനത്തിലും സാമ്പത്തിക സാഹചര്യത്തിലും അത് ഉയര്‍ത്തുന്ന വെല്ലുവിളികളെക്കുറിച്ചും ഇരു നേതാക്കളും ചര്‍ച്ച നടത്തി. ഈ മഹാമാരിയെ തടയുന്നതിന് തങ്ങളുടെ രാജ്യങ്ങള്‍ സ്വീകരിച്ച നടപടികളെക്കുറ്ിച്ചുമുള്ള വിവരങ്ങള്‍ അവര്‍ പരസ്പരം പങ്കുവച്ചു. പ്രതിസന്ധി നേരിടുന്നതിന് കൊറിയ സ്വീകരിച്ച സാങ്കേതികവിദ്യയിലധിഷ്ഠിതമായ പ്രവര്‍ത്തനങ്ങളെ പ്രധാനമന്ത്രി അഭിനന്ദിച്ചു. മഹാമാരിക്കെതിരെയുള്ള പോരാട്ടത്തില്‍ ഇന്ത്യന്‍ ജനതയെ ഭരണാധികാരികള്‍ ഐക്യത്തോടെ നയിക്കുന്ന രീതിയെ പ്രസിഡന്റ് മൂണ്‍ ജെ-ഇന്‍ അഭിനന്ദിച്ചു. ഇന്ത്യയിലുള്ള കൊറിയന്‍ പൗരന്മാര്‍ക്ക് ഇന്ത്യന്‍ അധികാരികള്‍ നല്‍കുന്ന പിന്തുണയ്ക്ക് കൊറിയന്‍ പ്രസിഡന്റ് പ്രധാനമന്ത്രിയോട് നന്ദിപ്രകടിപ്പിച്ചു. ഇന്ത്യന്‍ കമ്പനികളുടെ മെഡിക്കല്‍ ഉപകരണങ്ങളുടെ വിതരണത്തിനും ഗതാഗതത്തിനും സൗകര്യമൊരുക്കുന്നതിന് പ്രധാനമന്ത്രി കൊറിയന്‍ ഗവണ്‍മെന്റിനെ പ്രശംസിച്ചു. കോവിഡ്-19നേരിടുന്നതിനുള്ള ഗവേഷണങ്ങള്‍ക്കായി ഇരുരാജ്യങ്ങളിലേയും വിദഗ്ധര്‍ തുടര്‍ന്നും പരസ്പരം ആശയവിനിമയം നടത്തുന്നതിനും അനുഭവസമ്പത്ത് പങ്കുവയ്ക്കുന്നതിനും ഇരു നേതാക്കളും സമ്മതിച്ചു. കൊറിയയില്‍ നടക്കാനിരിക്കുന്ന നാഷണല്‍ അസംബ്ലി തെരഞ്ഞെടുപ്പില്‍ പ്രധാനമന്ത്രി പ്രസിഡന്റ് മൂണിന് ശുഭാംശസകള്‍ നേരുകയും ചെയ്തു.
സ്ത്രീകളുടെ അന്തസ്സും സുരക്ഷയും ഉറപ്പാക്കുന്നതു പരമപ്രധാനമെന്നു പ്രധാനമന്ത്രി

തുല്യതയ്ക്കും അവസരങ്ങള്‍ക്കും ഊന്നല്‍ നല്‍കി സ്ത്രീശാക്തീകരണത്തില്‍ കേന്ദ്രീകൃതമായ രാഷ്ട്രനിര്‍മാണം നടക്കണമെന്നു പ്രധാനമന്ത്രി ശ്രീ. നരേന്ദ്ര മോദി പറഞ്ഞു. ‘നമ്മുടെ സ്ത്രീശക്തി എല്ലാ രംഗങ്ങളിലും മികവു പ്രകടിപ്പിച്ചു’ എന്ന് അദ്ദേഹം ട്വീറ്റ് ചെയ്തു. നീതി നടപ്പാക്കപ്പെട്ടു എന്നൂ ചൂണ്ടിക്കാണിക്കവേ സ്ത്രീകളുടെ അന്തസ്സും സുരക്ഷയും ഉറപ്പാക്കേണ്ടതു പ്രധാനമാണെന്ന് അദ്ദേഹം ആഹ്വാനം ചെയ്തു.
ആത്മനിര്‍ഭര്‍ ഭാരത് സ്വയംപൂര്‍ണ ഗോവ പദ്ധതിയുടെ ഗുണഭോക്താക്കളുമായും പങ്കാളികളുമായും   ഒക്ടോബര്‍ 23 ന് പ്രധാനമന്ത്രി സംവദിക്കും

പ്രധാനമന്ത്രി ശ്രീ നരേന്ദ്ര മോദി ആത്മനിര്‍ഭര്‍ ഭാരത് സ്വയംപൂര്‍ണ ഗോവ പരിപാടിയുടെ ഗുണഭോക്താക്കളുമായും പങ്കാളികളുമായും നാളെ (2021 ഒക്ടോബര്‍ 23) രാവിലെ 11 മണിക്ക് വീഡിയോ കോണ്‍ഫറന്‍സിംഗിലൂടെ സംവദിക്കും. സംഭാഷണത്തിന് ശേഷം അദ്ദേഹത്തിന്റെ അഭിസംബോധനയും നടക്കും. 2020 ഒക്ടോബര്‍ 1 -ന് ആരംഭിച്ച സ്വയംപൂര്‍ണ ഗോവയുടെ സംരംഭത്തിന് പ്രധാനമന്ത്രി 'ആത്മനിര്‍ഭര്‍ ഭാരത്' എന്ന വിശേഷണം നല്‍കി. ഈ പദ്ധതിക്ക് കീഴില്‍, ഒരു സംസ്ഥാന ഗവണ്‍മെന്റ് ഉദ്യോഗസ്ഥനെ 'സ്വയംപൂര്‍ണ മിത്ര'മായി നിയമിക്കുന്നു. മിത്രം ഒരു നിയുക്ത പഞ്ചായത്ത് അല്ലെങ്കില്‍ മുനിസിപ്പാലിറ്റി സന്ദര്‍ശിക്കുകയും, ആളുകളുമായി ഇടപഴകുകയും, ഒന്നിലധികം ഗവണ്‍മെന്റ് വകുപ്പുകളുമായി ഏകോപിപ്പിക്കുകയും ചെയ്യുന്നു, കൂടാതെ അര്‍ഹരായ ഗുണഭോക്താക്കള്‍ക്ക് വിവിധ ഗവണ്‍മെന്റ് പദ്ധതികളും ആനുകൂല്യങ്ങളും ലഭ്യമാകുന്നുവെന്ന് ഉറപ്പാക്കുകയും ചെയ്യുന്നു. ഗോവ മുഖ്യമന്ത്രി ശ്രീ പ്രമോദ് സാവന്ത് ചടങ്ങില്‍ പങ്കെടുക്കും.
ആരോഗ്യ മരുന്ന് മേഖലകളില്‍ പാലസ്തീനുമായി

പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം പാലസ്തീനുമായി ആരോഗ്യ ഔഷധ മേഖലകളിലെ സഹകരണത്തിനുള്ള ധാരണാപത്രത്തിന് മുന്‍കാലപ്രാബല്യത്തോടെ അനുമതി നല്‍കി. 2017 മേയ് 16നാണ് ധാരണാപത്രം ഒപ്പുവച്ചത്. 1) ആരോഗ്യരംഗത്തെ ജീവനക്കാരുടെ ശേഷി വര്‍ദ്ധിപ്പിക്കല്‍, 2) പകര്‍ച്ചവ്യാധികളുടെ നിയന്ത്രണവും തടയലും 3) ഫിസിയോ തെറാപ്പിയും പുനരധിവാസവും. 4) ഔഷധങ്ങള്‍, ഫാര്‍മസ്യൂട്ടിക്കല്‍സ്, മെഡിക്കല്‍ ഉപകരണങ്ങള്‍ 4) പരസ്പര താല്‍പര്യമുള്ള മറ്റ് എന്തെങ്കിലും വിഷയങ്ങള്‍ എന്നിവയൊക്കെയിലാണ് ധാരണാപത്രത്തിലൂടെയുള്ള സഹകരണം. വിശദാംശങ്ങള്‍ കൂടുതല്‍ വിപുലീകരിക്കുന്നതിനും ധാരണപത്രം നടപ്പാക്കലിന്റെ മേല്‍നോട്ടത്തിനുമായി ഒരു കര്‍മ്മസമിതിക്ക് രൂപം നല്‍കും
ആഷാഢി  ഏകാദശി ദിനത്തിൽ പ്രധാനമന്ത്രി  ജനങ്ങൾക്ക് ആശംസകൾ നേർന്നു

ആഷാഢി ഏകാദശി ദിനത്തിൽ പ്രധാനമന്ത്രി ശ്രീ നരേന്ദ്ര മോദി ജനങ്ങളെ അഭിവാദ്യം ചെയ്തു. ഒരു ട്വീറ്റിൽ പ്രധാനമന്ത്രി പറഞ്ഞു, "ആഷാഢി ഏകാദശിയുടെ ശുഭദിനത്തിൽ, എല്ലാവര്ക്കും എന്റെ ആശംസകൾ. ഈ പ്രത്യേക ദിനത്തിൽ, സമൃദ്ധമായ സന്തോഷവും ആരോഗ്യവും കൊണ്ട് നമ്മെ അനുഗ്രഹിക്കണമെന്ന് വിത്താൽ പ്രഭുവിനോട് പ്രാർത്ഥിക്കാം. വാർക്കരി പ്രസ്ഥാനം ഐക്യത്തിനും സമത്വത്തിനും പ്രാധാന്യം നൽകുന്ന നമ്മുടെ പാരമ്പര്യത്തിന്റെ ഏറ്റവും മികച്ചവയെ പ്രതിനിധീകരിക്കുന്നു.
ഇന്ത്യ- ക്രൊയേഷ്യ സാമ്പത്തിക സഹകരണ കരാറിന് മന്ത്രിസഭാനുമതി

ഇന്ത്യയും ക്രൊയേഷ്യയുമായുള്ള സാമ്പത്തിക സഹകരണത്തിനായുള്ള കരാര്‍ സ്ഥിരീകരിച്ച് ഒപ്പുവെക്കുന്നതിനു പ്രധാനമന്ത്രി ശ്രീ. നരേന്ദ മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. ഉഭയകക്ഷിവ്യാപാരവും സാമ്പത്തിക ബന്ധവും മെച്ചപ്പെടുത്തുന്നതിനായി 1994 സെപ്റ്റംബറില്‍ ഇന്ത്യയും ക്രൊയേഷ്യയും വാണിജ്യ, സാമ്പത്തിക സഹകരണ കരാര്‍ ഒപ്പുവെച്ചിരുന്നു. പ്രസ്തുത കരാറിന്റെ കാലാവധി 2009 നവംബറില്‍ അവസാനിച്ചിരുന്നതിനാല്‍ പുതിയ കരാര്‍ ഇരു രാജ്യങ്ങളും തമ്മിലുള്ള മെച്ചപ്പെട്ട ബന്ധത്തിനു തുടര്‍ച്ച പകരുമെന്നാണു പ്രതീക്ഷ. കഴിഞ്ഞ മൂന്നു വര്‍ഷങ്ങളില്‍ ഇന്ത്യയും ക്രൊയേഷ്യയും തമ്മിലുള്ള ഉഭയകക്ഷിവാണിജ്യത്തിന്റെ ശരാശരി വര്‍ധന 17.44 ശതമാനമാണ്.
സ്റ്റാര്‍ട്ട്അപ്പുകളുടെ ധനസഹായത്തിന് നിധി രൂപീകരിക്കും

സ്റ്റാര്‍ട്ട്അപ്പുകള്‍ക്ക് സാമ്പത്തിക സഹായം നല്‍കുന്നതിന് പ്രത്യേക നിധി രൂപീകരിക്കാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. സെബിയില്‍ രജിസ്റ്റര്‍ ചെയ്തിട്ടുള്ള വിവിധ ബദല്‍ നിക്ഷേപ ഫണ്ടുകള്‍ക്ക് സംഭാവന നല്‍കാന്‍ ഇന്ത്യന്‍ ചെറുകിട വ്യവസായ ബാങ്ക് (സിഡ്ബി) യുടെ കീഴില്‍ ” ഫണ്ട് ഓഫ് ഫണ്ട്‌സ് ഫോര്‍ സ്റ്റാര്‍ട്ട് അപ്പ്‌സ് (എഫ്.എഫ്.എസ്)” എന്ന പേരിലായിരിക്കും ഈ നിധി അറിയപ്പെടുക. 2016 ജനുവരിയില്‍ രൂപം നല്‍കിയ സ്റ്റാര്‍ട്ട് അപ്പ് ഇന്ത്യ കര്‍മ്മപദ്ധതിക്ക് അനുസൃതമായിട്ടാണിത്. നിധിയുടെ പ്രാരംഭ മൂലധന ആസ്തി 10,000 കോടി രൂപയായിരിക്കും. പദ്ധതി പുരോഗമിക്കവേ ധനലഭ്യത അനുസരിച്ച് 14-ാം 15 -ാം ധനകാര്യ കമ്മിഷന്‍ കാലയളവില്‍ ഇത് വര്‍ദ്ധിപ്പിക്കും. 2015-16 ലേയ്ക്കായി ഇതിനകം 500 കോടി രൂപ അനുവദിച്ചിട്ടുണ്ട്. 2016-17 ലേയ്ക്ക് 600 കോടി രൂപയും വകയിരിത്തിയിട്ടുണ്ട്. 18 ലക്ഷം പേര്‍ക്ക് ഇതുവഴി തൊഴില്‍ ലഭ്യമാകുമെന്ന് പ്രതീക്ഷിക്കുന്നു. സ്റ്റാര്‍ട്ട്അപ്പ് ഇന്ത്യ കര്‍മ്മപദ്ധതിയുടെ പ്രകടനം നിരീഷിക്കുന്ന വ്യവസായ നയ പ്രോത്സാഹന വകുപ്പിനുള്ള ബജറ്റ് വിഹിതം വഴി കൂടുതല്‍ ധനസഹായത്തിന് വ്യവസ്ഥയുണ്ട്.
അശുറ ദിനത്തില്‍ ഇമാം ഹുസൈന്റെ (അ സ ) രക്തസാക്ഷിത്വത്തെ പ്രധാനമന്ത്രി സ്മരിച്ചു

അശുറ ദിനത്തില്‍ പ്രധാനമന്ത്രി ശ്രീ നരേന്ദ്രമോദി ഇമാം ഹുസൈന്റെ (അ സ ) ത്യാഗം പ്രധാനമന്ത്രി അനുസ്മരിച്ചു. ''നമ്മള്‍ ഇമാം ഹുസൈന്റെ (അ സ ) ത്യാഗം ഓര്‍ക്കണം. അദ്ദേഹത്തിനെ സംബന്ധിച്ച് സത്യത്തിനേയും മൂല്യങ്ങളെക്കാളും പ്രധാനമായി ഒന്നുമുണ്ടായിരുന്നില്ല. സമത്വത്തിനും ഒപ്പം നീതിബോധത്തിനും അദ്ദേഹം നല്‍കിയ ഊന്നല്‍ ശ്രദ്ധേയവും നിരവധി പേര്‍ക്ക് കരുത്ത് പകര്‍ന്നതുമാണ്.'' ഒരു ട്വീറ്റില്‍ പ്രധാനമന്ത്രി പറഞ്ഞു.
2001 പാർലമെൻറ് ആക്രമണത്തിലെ രക്തസാക്ഷികൾക്ക് പ്രധാനമന്ത്രി പ്രണാമമർപ്പിച്ചു

2001 പാർലമെൻറ് ആക്രമണത്തിലെ രക്തസാക്ഷികൾക്ക് പ്രധാനമന്ത്രി ശ്രീ നരേന്ദ്ര മോദി പ്രണാമമർപ്പിച്ചു. "2001 ൽ ഈ ദിവസം നമ്മുടെ പാർലമെൻറിനു നേരെയുണ്ടായ ഭീരുത്വം നിറഞ്ഞ ആക്രമണം നാം ഒരിക്കലും മറക്കില്ല. നമ്മുടെ പാർലമെൻറിനെ സംരക്ഷിക്കാൻ ജീവൻ വെടിഞ്ഞവരുടെ ശൂരതയും ത്യാഗവും നാം സ്മരിക്കുന്നു. ഇന്ത്യ എല്ലായ്പ്പോഴും അവരോട് നന്ദി ഉള്ളവരായിരിക്കും", പ്രധാനമന്ത്രി ട്വീറ്റ് ചെയ്തു.
കോഴിക്കോട് വിമാനാപകടത്തില്‍ ജീവഹാനി സംഭവിച്ചതില്‍ പ്രധാനമന്ത്രി ദുഃഖം രേഖപ്പെടുത്തി

കോഴിക്കോട് വിമാനാപകടത്തിലുണ്ടായ ജീവഹാനിയില്‍ പ്രധാനമന്ത്രി ശ്രീ. നരേന്ദ്ര മോദി ദുഃഖം രേഖപ്പെടുത്തി. ”കോഴിക്കോടുണ്ടായ വിമാനാപകടം വേദനിപ്പിച്ചു. എന്റെ ചിന്തകളെല്ലാം തങ്ങളുടെ പ്രിയപ്പെട്ടവരെ നഷ്ടപ്പെട്ടവരോടൊപ്പമുണ്ട്. പരിക്കേറ്റവര്‍ എത്രയും വേഗം സുഖംപ്രാപിക്കട്ടെ. കേരള മുഖ്യമന്ത്രി ശ്രീ. പിണറായി വിജയനുമായി സ്ഥിതിയെക്കുറിച്ച് സംസാരിച്ചു. ദുരിത ബാധിതർക്ക് എല്ലാ പിന്തുണയും നല്‍കികൊണ്ട് അധികാരികളെല്ലാം സംഭവസ്ഥലത്തുണ്ട്” -ഒരു ട്വീറ്റില്‍ പ്രധാനമന്ത്രി പറഞ്ഞു.
ഈജിപ്റ്റ് വിദേശകാര്യമന്ത്രി ശ്രീ. സമേ ഹസ്സന്‍ ഷുക്രി പ്രധാനമന്ത്രിയെ സന്ദര്‍ശിച്ചു

ഉഭയകക്ഷി സംയുക്ത കമ്മിഷന്റെ ഏഴാമതു യോഗവുമായി ബന്ധപ്പെട്ട് ഇന്ത്യയിലെത്തിയ ഈജിപ്റ്റ് വിദേശകാര്യമന്ത്രി ശ്രീ. സമേ ഹസ്സന്‍ ഷുക്രി, പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ഈജിപ്റ്റ് പ്രസിഡന്റ് ശിശിയുടെ ആശംസകള്‍ മന്ത്രി, പ്രധാനമന്ത്രിയെ അറിയിച്ചു. പ്രസിഡന്റ് ശിശക്ക് തന്റെ ആശംസകള്‍ കൈമാറാന്‍ ഈജിപ്റ്റ് മന്ത്രിയോടു പ്രധാനമന്ത്രി അഭ്യര്‍ഥിച്ചു. ഉഭയകക്ഷിബന്ധം ശക്തിപ്പെടുത്താനുള്ള ഇരുരാജ്യങ്ങളുടെയും പ്രതിജ്ഞാബദ്ധത ഇരുവരും പങ്കുവെച്ചു. അടിസ്ഥാനസൗകര്യം, വാണിജ്യം, നിക്ഷേപം, ജനങ്ങള്‍ തമ്മിലുള്ള ബന്ധം തുടങ്ങിയ മേഖലകളിലെ സഹകരണം മെച്ചപ്പെടുത്തുന്നതിനെക്കുറിച്ചും ചര്‍ച്ച ചെയ്തു.
ഇന്ത്യൻ കൗൺസിൽ ഓഫ് മെഡിക്കൽ റിസർച്ച്, ഇന്ത്യയും യുകെയിലെ ഓക്‌സ്‌ഫോർഡ് യൂണിവേഴ്‌സിറ്റിയും തമ്മിൽ ഒപ്പുവെച്ച ധാരണാപത്രത്തിന് കേന്ദ്ര മന്ത്രിസഭയുടെ അംഗീകാരം

ഇന്ത്യൻ കൗൺസിൽ ഓഫ് മെഡിക്കൽ റിസർച്ച്, ഇന്ത്യയും യുകെയിലെ ഓക്‌സ്‌ഫോർഡ് യൂണിവേഴ്‌സിറ്റിയും തമ്മിൽ ഒപ്പുവെച്ച ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭായോഗം അംഗീകാരം നൽകി . ധാരണാപത്രത്തിന്റെ ലക്ഷ്യങ്ങൾ: ഇന്ത്യൻ ശാസ്ത്രജ്ഞർക്കും ഗവേഷകർക്കും വേണ്ടിയുള്ള ശേഷി വർദ്ധിപ്പിക്കൽ, അന്താരാഷ്ട്ര മാനദണ്ഡങ്ങൾക്കും നിയന്ത്രണ ആവശ്യകതകൾക്കും അനുസൃതമായ ഡാറ്റ ശേഖരണം, സ്വന്തം ഫണ്ട് ഉപയോഗിച്ച് ശേഷി വികസനത്തിന് ഒരു പ്രാദേശിക ഹബ്ബായി ഇന്ത്യയെ വികസിപ്പിക്കുക, തുല്യതയുടെയും പരമാധികാരത്തിന്റെയും തത്വങ്ങൾ സംയുക്തമായി പിന്തുടരുക. ഐ‌സി‌എം‌ആറിലെ ഫലങ്ങൾ കൈവരിക്കുന്നതിന് ഐ‌ഡി‌ഡി‌ഒ സെക്രട്ടേറിയറ്റിന്റെ സഹായത്തോടെ സമയബന്ധിതമായി ഫണ്ട് സ്വരൂപിക്കുക , കൂടാതെ ഡാറ്റയിലും അതിനപ്പുറവും പങ്കാളിത്തം കെട്ടിപ്പടുക്കുക, തുല്യതയോടും സുതാര്യതയോടും കൂടി നൈപുണ്യ പങ്കിടൽ. തുടങ്ങിയവയാണ് ധാരണാപത്രത്തിന് കീഴിലുള്ള ലക്ഷ്യങ്ങൾ മലേറിയ, വിസറൽ ലീഷ്മാനിയാസിസ്, ഫൈലേറിയസിസ്നി എന്നിവയുടെ നിർമ്മാർജ്ജന ഘട്ടത്തിൽ , ഉയർന്നുവരുന്ന അണുബാധകൾ, ഡാറ്റാ മാനേജ്മെന്റ്, ഡാറ്റാ ഡോക്യുമെന്റേഷൻ, ഡാറ്റ പങ്കിടൽ, വികസനം എന്നിവയ്ക്കുള്ള മികച്ച സമ്പ്രദായങ്ങളെ പിന്തുണയ്ക്കുകയും വികസിപ്പിക്കുകയും ചെയ്യുന്ന ഘട്ടത്തിൽ കൊതുക് പരത്തുന്ന മൂന്ന് രോഗങ്ങളെക്കുറിച്ചുള്ള ആശയങ്ങൾ കൈമാറാനും പങ്കിടാനും ഇരു കക്ഷികളും സമ്മതിച്ചു. തുല്യമായ ഭരണ ചട്ടക്കൂടുകൾ, ഗവേഷണ പരിപാടികളിൽ സഹകരിക്കുന്നതിനുള്ള അവസരങ്ങൾ പര്യവേക്ഷണം ചെയ്യുക, ശേഷി ശക്തിപ്പെടുത്തൽ, ഗവേഷണ കൂട്ടാളികളുടെ കൈമാറ്റം, ഡാറ്റാ മാനേജ്‌മെന്റ്, സ്റ്റാറ്റിസ്റ്റിക്കൽ വിശകലനം എന്നിവയെക്കുറിച്ചുള്ള പരിശീലനം മൂന്ന് വർഷത്തെ പ്രവർത്തന പദ്ധതി വികസിപ്പിക്കുക. സാമ്പത്തിക പ്രത്യാഘാതങ്ങൾ: ഈ ധാരണാപത്രം വിഭാവനം ചെയ്യുന്ന സഹകരണവുമായി ബന്ധപ്പെട്ട് കക്ഷികൾ ഓരോരുത്തരും അവരവരുടെ ചെലവുകൾ വഹിക്കും. ഈ ധാരണാപത്രം വിഭാവനം ചെയ്യുന്ന പ്രവർത്തനങ്ങളുടെ ഒരു ഘടകത്തിന് പിന്നീട് ഫണ്ടിംഗ് ഉറപ്പാക്കുകയും ആ ഫണ്ടിംഗിന്റെ ഒരു ഭാഗം മറ്റേ കക്ഷിക്ക് കൈമാറാൻ ഉദ്ദേശിക്കുന്നുവെങ്കിൽ, അതിനായി ഒരു അധിക ഉടമ്പടി നടപ്പിലാക്കും.
60 ലക്ഷം യുവജനങ്ങള്‍ക്ക് പുതുതായി പരിശീലനം നല്‍കുന്നതിനുള്ള പദ്ധതി മന്ത്രിസഭ അംഗീകരിച്ചു

അടുത്ത നാല് വര്‍ഷം കൊണ്ട് ഒരു കോടി പേര്‍ക്ക് നൈപുണ്യ പരിശീലനം നല്‍കുന്നതിന് 12,000 കോടി രൂപ അടങ്കല്‍ ഉള്ള പ്രധാനമന്ത്രി കൗശല്‍ വികാസ് യോജന (പി.എം.കെ.വി.വൈ) ക്ക് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ നടന്ന മന്ത്രിസഭാ യോഗം അനുമതി നല്‍കി. പദ്ധതി വഴി 60 ലക്ഷം യുവജനങ്ങള്‍ക്ക് പുതുതായി പരിശീനം നല്‍കുകയും, റെക്കഗ്‌നിഷന്‍ ഓഫ് പ്രയര്‍ ലേണിംഗ് (ആര്‍.പി.എല്‍) ന് കീഴില്‍ അനൗപചാരിക പരിശീലനം നേടിയ 40 ലക്ഷം പേര്‍ക്ക് സര്‍ട്ടിഫിക്കറ്റ് നല്‍കുകയും ചെയ്യും. നേരത്തെ വിജ്ഞാപനം ചെയ്തിട്ടുള്ള മാനദണ്ഡപ്രകാരം ഗ്രാന്റ് അധിഷ്ഠിത മാതൃകയിലായിരിക്കും പദ്ധതി നടപ്പിലാക്കുക. വ്യവസ്ഥകള്‍ക്ക് വിധേയമായി പരിശീലനത്തിനും വിലയിരുത്തലിനുമുള്ള ചെലവ് പരിശീലനം നല്‍കുന്ന ഏജന്‍സികള്‍ക്ക് നേരിട്ട് നല്‍കും. പരിശീലനം നേടുന്നവര്‍ക്കുള്ള സാമ്പത്തിക സഹായം, യാത്ര ബത്ത, താമസ ചെലവ് എന്നിവയുടെ രൂപത്തിലായിരിക്കും നല്‍കുക. പ്ലേസ്‌മെന്റിന് ശേഷമുള്ള സഹായം ഗുണഭോക്താക്കള്‍ക്ക് നേരിട്ടുള്ള ആനുകൂല്യം (ഡി.ബി.റ്റി) മുഖേനയായിരിക്കും നല്‍കുക. കൂടുതല്‍ സുതാര്യത ഉറപ്പുവരുത്താന്‍ പരിശീലന ചെലവിന്റെ വിതരണം ആധാര്‍, ബയോമെട്രിക്‌സ് സംവിധാനങ്ങളുമായി ബന്ധപ്പെടുത്തും. ദേശീയ നൈപുണ്യ ഗുണനിലവാര ചട്ടക്കൂട് (എന്‍.എസ്.ക്യൂ.എഫ്) നിശ്ചയിച്ചിട്ടുള്ള വ്യവസായിക മാനദണ്ഡങ്ങളുടെ അടിസ്ഥാനത്തിലായിരിക്കും നൈപുണ്യ പരിശീലനം നല്‍കുക. നൈപുണ്യ വികസനം സംബന്ധിച്ച മുഖ്യമന്ത്രിമാരുടെ ശുപാര്‍ശയുടെ അടിസ്ഥാനത്തില്‍ 2016-20 കാലയളവില്‍ പി.എം.കെ.വി.വൈ. യുടെ മൊത്തം ലക്ഷ്യത്തിന്റെ 25 ശതമാനം സംസ്ഥാനങ്ങള്‍ വഴിയാകും നടപ്പിലാക്കുക. ഇതിനാവശ്യമായ ധനസഹായവും സംസ്ഥാനങ്ങള്‍ക്ക് അനുവദിക്കും. പരിശീലനം നേടിയവര്‍ക്കുള്ള പ്ലേസ്‌മെന്റ് റോസ്ഗാര്‍ മേളകള്‍, കൗശല്‍ ശിബിരങ്ങള്‍ എന്നിവ വഴിയാകും നടപ്പിലാക്കുക. പൊതുവായ മാനദണ്ഡത്തിന്റെ അടിസ്ഥാനത്തിലായിരിക്കും പ്ലേസ്‌മെന്റ്. പരമ്പാരാഗത തൊഴിലുകള്‍ക്ക് അനൗപചാരിക പരിശീനം നല്‍കുവാനുള്ള പദ്ധിയും നിര്‍ദ്ദേശിച്ചിട്ടുണ്ട്. ഗള്‍ഫ്, യൂറോപ്യന്‍ രാജ്യങ്ങളിലും മറ്റും തൊഴില്‍ ലഭിക്കുന്നതിന് അന്താരാഷ്ട്ര മാനദണ്ഡങ്ങള്‍ക്കനുസൃതമായ നൈപുണ്യ പരിശീനത്തിനും ഊന്നല്‍ നല്‍കും. ഈ പദ്ധതി പ്രകാരം ഉയര്‍ന്ന തൊഴിലുകളില്‍ പരിശീലനം നേടുന്ന വിദ്യാര്‍ത്ഥികള്‍ക്ക് സ്‌കോളര്‍ഷിപ്പും നല്‍കും.
ടപ്പര്‍ അണക്കെട്ടിലേക്ക് നര്‍മദയിലെ ജലം എത്തിക്കാനുള്ള പമ്പിങ് സ്റ്റേഷന്‍ ഭച്ചൗവില്‍ പ്രധാനമന്ത്രി ഉദ്ഘാടനം ചെയ്തു

ഭച്ചൗവില്‍ നിര്‍മിച്ച പമ്പിങ് സ്റ്റേഷന്റെ ഉദ്ഘാടനം പ്രധാനമന്ത്രി ശ്രീ. നരേന്ദ്ര മോദി നിര്‍വഹിച്ചു. ടപ്പര്‍ അണക്കെട്ടിലേക്ക് നര്‍മദയിലെ ജലമെത്തിക്കാന്‍ ഇതു സഹായകമാകും. ഈ ഉദ്ഘാടനച്ചടങ്ങ് കച്ചിലെ ഓരോത്തരെയും അഭിമാനമുള്ളവരാക്കിത്തീര്‍ക്കുമെന്നു ചടങ്ങിനു സാക്ഷ്യംവഹിക്കാനെത്തിയ വന്‍ പുരുഷാരത്തെ അഭിസംബോധന ചെയ്യവേ പ്രധാനമന്ത്രി പറഞ്ഞു. ജലസംരക്ഷണത്തിന്റെ പ്രാധാന്യത്തെക്കുറിച്ചു പരാമര്‍ശിച്ച അദ്ദേഹം, കച്ചിലെ ജനങ്ങള്‍ക്ക് ഇക്കാര്യം വ്യക്തമായി അറിയാമെന്നും കൂട്ടിച്ചേര്‍ത്തു. ഗുജറാത്തിലെ ഓരോ ഗവണ്‍മെന്റും ജലസംരക്ഷണത്തിനു പ്രാധാന്യം കല്‍പിച്ചിട്ടുണ്ടെന്നു പ്രധാനമന്ത്രി വ്യക്തമാക്കി. ഇപ്പോള്‍ നര്‍മദയില്‍നിന്നുള്ള ജലം എത്തുന്നതോടെ ഈ മേഖലയിലാകെ മാറ്റം പ്രകടമാകുമെന്ന് അദ്ദേഹം ചൂണ്ടിക്കാട്ടി. ഗുജറാത്തിലെ മറ്റു നഗരങ്ങളിലെന്നപോലെ ഭുജിലും ആധുനിക ബസ് സ്റ്റാന്‍ഡ് നിര്‍മിക്കുമെന്നു പ്രധാനമന്ത്രി പറഞ്ഞു. സംസ്ഥാനത്തെ ഉയര്‍ച്ചയിലേക്കു നയിക്കുന്ന വികസനത്തിലും ക്രിയാത്മക പ്രവൃത്തികളിലുമാണ് ശ്രദ്ധ പതിപ്പിക്കുന്നതെന്നും അദ്ദേഹം വ്യക്തമാക്കി.
രാഷ്ട്രപിതാവ് മഹാത്മാഗാന്ധിക്ക് രക്തസാക്ഷി ദിനത്തില്‍  പ്രധാനമന്ത്രി ആദരാജ്ഞലികളര്‍പ്പിച്ചു

രാഷ്ട്രപിതാവ് മഹാത്മാഗാന്ധിയുടെ രക്തസാക്ഷി ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി അദ്ദേഹത്തിന് ആദരാഞ്ജലികള്‍ അര്‍പ്പിച്ചു. ”രാഷ്ട്രപിതാവായ മഹാത്മാഗാന്ധിയുടെ രക്തസാക്ഷി ദിനത്തില്‍ ഞാന്‍ രാജ്യത്തെ അഭിവാദ്യം ചെയ്യുന്നു. മഹാത്മാവിന്റെ വ്യക്തിത്വം, ആശയങ്ങള്‍, മാതൃകള്‍ എന്നിവ ശക്തവും കഴിവുള്ളതും സമ്പദ്മൃദ്ധിയുള്ളതുമായ ഒരു പുതിയ ഇന്ത്യ കെട്ടിപ്പടുക്കുന്നതിന് നമ്മെ തുടര്‍ന്നും പ്രചോദിപ്പിക്കും’ – ഒരു ട്വീറ്റില്‍ പ്രധാനമന്ത്രി പറഞ്ഞു.
ദേശീയ ധീരതാ അവാര്‍ഡുകള്‍ പ്രധാനമന്ത്രി സമ്മാനിച്ചു

25 കുട്ടികള്‍ക്കു പ്രധാനമന്ത്രി ശ്രീ. നരേന്ദ്ര മോദി ദേശീയ ധീരതാ അവാര്‍ഡുകള്‍ സമ്മാനിച്ചു. അവാര്‍ഡ് ജേതാക്കളുമായി സംവദിക്കവേ, അവാര്‍ഡ് നേടിയവര്‍ക്കു ധീരതയോടെ പ്രവര്‍ത്തിക്കാന്‍ സാധിച്ചത് തീരുമാനമെടുക്കാനുള്ള കഴിവും ധൈര്യവും നിമിത്തമാണെന്നു പ്രധാനമന്ത്രി ചൂണ്ടിക്കാട്ടി. ഈ അവാര്‍ഡിലൂടെ നിങ്ങള്‍ ജീവിതലക്ഷ്യപ്രാപ്തി നേടിയതായി കരുതരുതെന്നും ഇതു ജീവിതത്തിലെ നേട്ടങ്ങളുടെ തുടക്കമായി മാത്രമേ കാണാവൂ എന്നും അദ്ദേഹം ഉദ്‌ബോധിപ്പിച്ചു. നേതാജി സുഭാഷ് ചന്ദ്രബോസിന്റെ ജന്മവാര്‍ഷികദിനമാണ് ജനുവരി 23 എന്നോര്‍മിപ്പിച്ച പ്രധാനമന്ത്രി, കുട്ടികളോടു വായിക്കാന്‍, വിശേഷിച്ച് നേതാക്കന്‍മാരുടെയും കായികപ്രതിഭകളുടെയും ജീവിതത്തില്‍ മഹത്വമാര്‍ന്ന പ്രവൃത്തികള്‍ ചെയ്തവരുടെയും ജീവിതകഥകള്‍ വായിക്കാന്‍, ഓര്‍മിപ്പിച്ചു. ധീരത ഒരു മാനസികാവസ്ഥയാണെന്നും ഇതിന് ആരോഗ്യമാര്‍ന്ന ശരീരം സഹായകമാണെന്നും ശ്രീ. നരേന്ദ്ര മോദി പറഞ്ഞു. എന്നാല്‍, ധീരതയ്ക്ക് ഏറ്റവും കരുത്തു പകരുന്നതു മനസ്സാണെന്നും അദ്ദേഹം കൂട്ടിച്ചേര്‍ത്തു. മനസ്സിന്റെ കരുത്തു വര്‍ധിപ്പിക്കേണ്ടതുണ്ടെന്നു ചൂണ്ടിക്കാട്ടുകയും ചെയ്തു. ഇപ്പോള്‍ ലഭിക്കുന്ന അഭിനന്ദനങ്ങളും പ്രശസ്തിയും നല്ല ഭാവി കെട്ടിപ്പടുക്കുന്നതിനു തടസ്സമാകാതിരിക്കാന്‍ ശ്രദ്ധിക്കണമെന്നു പ്രധാനമന്ത്രി കുട്ടികളോട് ആഹ്വാനം ചെയ്തു. വനിതാ, ശിശുക്ഷേമ മന്ത്രി ശ്രീമതി മനേക ഗാന്ധിയും ചടങ്ങില്‍ സംബന്ധിച്ചിരുന്നു.
2020 ലെ ദേശീയ ബാലപുരസ്‌ക്കാര ജേതാക്കളുമായി പ്രധാനമന്ത്രി കൂടിക്കാഴ്ച നടത്തും

2020 ലെ പ്രധാനമന്ത്രി ദേശീയ ബാലപുരസ്‌ക്കാര ജേതാക്കളായ 49 കുട്ടികളുമായി പ്രധാനമന്ത്രി നാളെ (ജനുവരി 24, 2020) കൂടിക്കാഴ്ച നടത്തും. ഇന്ത്യയിലെ വിവിധ സംസ്ഥാനങ്ങളില്‍ നിന്നുള്ള ഈ 49 കുട്ടികളില്‍ ജമ്മുകാശ്മീര്‍, മണിപ്പൂര്‍, അരുണാചല്‍ പ്രദേശ് എന്നിവിടങ്ങളില്‍ നിന്നുള്ള ഓരോ കുട്ടികളും ഉള്‍പ്പെടുന്നു. കല, സംസ്‌ക്കാരം, നവീനാശയങ്ങള്‍, പാണ്ഡിത്യം, സാമൂഹിക സേവനം, കായികം, ധീരത എന്നീ മേഖലകളിലെ വിജയികളാണ് ഈ കുട്ടികള്‍. രാഷ്ട്ര നിര്‍മ്മാണത്തില്‍ ഏറ്റവും സുപ്രധാന പങ്കാളികളായാണ് കേന്ദ്ര ഗവണ്‍മെന്റ് കുട്ടികളെ കാണുന്നത്. അവരുടെ പ്രതീക്ഷകളും അഭിലാഷങ്ങളും അംഗീകരിക്കേണ്ടതുണ്ട്. അവരുടെ നേട്ടങ്ങള്‍ക്ക് പ്രതിഫലം നല്‍കേണ്ടതുണ്ട്. എല്ലാ കുട്ടികളും അമൂല്യങ്ങളും അവരുടെ നേട്ടങ്ങള്‍ അംഗീകരിക്കപ്പെടേണ്ടതുമാണെങ്കിലും അവരില്‍ ചിലരുടെ നേട്ടങ്ങള്‍ മറ്റനേകം പേര്‍ക്ക് പ്രചോദനം പകരും. ഇതിനായി വിവിധ മേഖലകളിലെ കുട്ടികളുടെ മികച്ച നേട്ടങ്ങള്‍ക്ക് ഗവണ്‍മെന്റ് എല്ലാ വര്‍ഷവും അവാര്‍ഡ് നല്‍കി വരുന്നു. നവീനാശയങ്ങള്‍, പാണ്ഡിത്യം, സാമൂഹിക സേവനം, കായികം, ധീരത എന്നീ മേഖലകളില്‍ അനിതരസാധാരണ നേട്ടം കൈവരിച്ച കുട്ടികള്‍ക്ക് അവാര്‍ഡിനായി അപേക്ഷിക്കാം. ഇത്തരം നേട്ടങ്ങള്‍ കൈവരിച്ച കുട്ടികളെക്കുറിച്ച് അറിയാവുന്നവര്‍ക്ക് കുട്ടികളെ അവാര്‍ഡിനായി നാമനിര്‍ദ്ദേശം ചെയ്യാവുന്നതുമാണ്. ഓരോ അപേക്ഷയും സൂക്ഷമമായി പരിശോധിച്ച് ഒരു ഉന്നത തല സമിതി വിജയികളെ തിരഞ്ഞെടുക്കും. 2020 ലെ ദേശീയ ബാല പുരസ്‌കാരങ്ങള്‍ ഇന്നലെയാണ് (ജനുവരി 22, 2020) രാഷ്ട്പതി ശ്രീ. രാം നാഥ് കോവിന്ദ് സമ്മാനിച്ചത്. ഗിരിവര്‍ഗ്ഗ കലാകാരന്മാര്‍, എന്‍.സി.സി. കേഡറ്റുകള്‍, എന്‍.എസ്.എസ്. വളണ്ടിയര്‍മാര്‍, ടാബ്ലോ കലാകാരന്മാര്‍ എന്നിവരോടൊപ്പം അറ്റ് ഹോം റിപ്പബ്ലിക് ദിന പരേഡില്‍ പങ്കെടുക്കുന്ന 1730 ല്‍ കൂടുതല്‍ ഗിരിവര്‍ഗ്ഗ കലാകാരന്മാര്‍, എന്‍.സി.സി. കേഡറ്റുകള്‍, എന്‍.എസ്.എസ്. വളന്റിയര്‍മാര്‍, ടാബ്ലോ കലാകാരന്മാര്‍ എന്നിവരോടൊപ്പം അറ്റ് ഹോം പരിപാടിയിലും നാളെ (2020 ജനുവരി 24 ന് ) പ്രധാനമന്ത്രി പങ്കെടുക്കും.
പ്രധാനമന്ത്രി നാളെ മഹാരാഷ്ട്രയിലെ സോളാപൂരില്‍ വിവിധ വികസന പദ്ധതികള്‍ക്ക് തുടക്കം കുറിക്കും

പ്രധാനമന്ത്രി ശ്രീ. നരേന്ദ്രമോദി നാളെ മഹാരാഷ്ട്രയിലെ സോളാപൂര്‍ സന്ദര്‍ശിക്കും. വിവിധ പദ്ധതികള്‍ക്ക് അദ്ദേഹം തുടക്കം കുറിയ്ക്കുകയും തറക്കല്ലിടുകയും ചെയ്യും. മഹാരാഷ്ട്രയിലെ റോഡ് ഗതാഗതത്തിനും കണക്ടിവിറ്റിക്കും ആക്കമേകിക്കൊണ്ട് ദേശീയപാത 211 ലെ (പുതിയ ദേശീയ പാത - 52) സോളാപൂര്‍ - തുല്‍ജാപൂര്‍ - ഒസ്മാനാബാദ് നാലുവരിപാത പ്രധാനമന്ത്രി രാഷ്ട്രത്തിന് സമര്‍പ്പിക്കും. സോളാപൂര്‍ - ഒസ്മാനാബാദ് നാലുവരി ഹൈവേ മഹാരാഷ്ട്രയിലെ മറാത്ത്‌വാഡ മേഖലയുമായുള്ള സോളാപൂരിന്റെ കണക്ടിറ്റിവിറ്റി മെച്ചപ്പെടുത്തും. പ്രധാനമന്ത്രി ഭവന നിര്‍മ്മാണ പദ്ധതിക്ക് കീഴില്‍ 30,000 വീടുകള്‍ക്ക് പ്രധാനമന്ത്രി തറക്കല്ലിടും. ചവര്‍ പെറുക്കി നടക്കുന്നവര്‍, റിക്ഷാ ഡ്രൈവര്‍മാര്‍, ടെക്‌സ്റ്റൈയില്‍ തൊഴിലാളികള്‍, ബീഡി തൊഴിലാളികള്‍ മുതലായ ഭവന രഹിതരായ പാവപ്പെട്ടവര്‍ക്കായിരിക്കും ഈ വീടുകള്‍ ലഭിക്കുക. മൊത്തം പദ്ധതി ചെലവായ 1811.33 കോടി രൂപയില്‍ 750 കോടി രൂപ കേന്ദ്ര - സംസ്ഥാന ഗവണ്‍മെന്റുകളുടെ സഹായമാണ്. ശുചിത്വ ഭാരതമെന്ന ദര്‍ശനത്തിന് അനുസൃതമായി പ്രധാനമന്ത്രി സോളാപൂരില്‍ ഭൂഗര്‍ഭ അഴുക്കുചാല്‍ സംവിധാനം മൂന്ന് മലിന ജല സംസ്‌കരണ പ്ലാന്റുകള്‍ എന്നിവ രാഷ്ട്രത്തിന് സമര്‍പ്പിക്കും. നഗരത്തിലെ ശുചിത്വ നിലവാരം ഇത് വര്‍ദ്ധിപ്പിക്കും. നിലവിലുള്ള സംവിധാനത്തിന് പകരം വയ്ക്കുന്ന ഈ ഭൂഗര്‍ഭ സംവിധാനം അമൃത് ദൗത്യത്തിന് കീഴില്‍ നടപ്പിലാക്കുന്ന ട്രങ്ക് സ്വീവറുകളുമായി ബന്ധിപ്പിക്കുകയും ചെയ്യും. അമൃത് ദൗത്യത്തിന് കീഴില്‍ സോളാപൂര്‍ നഗരത്തിലേക്ക് ഉജ്ജനി അണക്കെട്ടില്‍ നിന്നുള്ള കുടിവെള്ള വിതരണ പദ്ധതിയുടെ വിപുലീകരണം, സോളാപൂര്‍ സ്മാര്‍ട്ട് സിറ്റി വികസനത്തിന്റെ ഭാഗമായുള്ള ജലവിതരണ, മലിന ജല സംസ്‌കരണ സംയുക്ത പദ്ധതി എന്നിവയ്ക്കും പ്രധാനമന്ത്രി തറക്കല്ലിടും. സ്മാര്‍ട്ട് സിറ്റി ദൗത്യത്തിന് കീഴില്‍ 244 കോടി രൂപയാണ് പദ്ധതിക്കായി അനുവദിച്ചിട്ടുള്ളത്. പൗരന്മാര്‍ക്കുള്ള സേവനങ്ങളും പൊതുജനാരോഗ്യ നിലവാരവും മെച്ചപ്പെടുത്തുന്നതില്‍ ഈ പദ്ധതി ഗണ്യമായ പങ്ക് വഹിക്കും. നഗരത്തില്‍ ഒരു പൊതുയോഗത്തെയും പ്രധാനമന്ത്രി അഭിസംബോധന ചെയ്യും. ഇത് ഈ നഗരത്തിലെ പ്രധാനമന്ത്രിയുടെ രണ്ടാമത്തെ സന്ദര്‍ശനമാണ്. നേരത്തെ 2014 ഓഗസ്റ്റ് 16 ന് ഇവിടം സന്ദര്‍ശിച്ചപ്പോള്‍ പ്രധാനമന്ത്രി ദേശീയപാത -9 ലെ സോളാപൂര്‍- മഹാരാഷ്ട്ര/കര്‍ണ്ണാടക അതിര്‍ത്തി വരെയുള്ള നാലുവരി പാതയ്ക്ക് തറക്കല്ലിടുകയും, സോളാപൂര്‍ - റായ്ചൂര്‍ 765 കെ.വി വൈദ്യുത വിതരണ ലൈന്‍ രാഷ്ട്രത്തിന് സമര്‍പ്പിക്കുകയും ചെയ്തു.
എൻ സി ദെബർമയുടെ വിയോഗത്തിൽ പ്രധാനമന്ത്രിയുടെ അനുശോചനം

ത്രിപുര മന്ത്രിയും രാഷ്ട്രീയ നേതാവുമായ ശ്രീ എൻ സി ദെബർമയുടെ നിര്യാണത്തിൽ പ്രധാനമന്ത്രി ശ്രീ നരേന്ദ്ര മോദി അനുശോചനം രേഖപ്പെടുത്തി. ഒരു ട്വീറ്റിൽ ശ്രീ മോദി പറഞ്ഞു. “ജനങ്ങളുടെ ക്ഷേമത്തിനായി എപ്പോഴും പ്രവർത്തിച്ച കഠിനാധ്വാനികളായ താഴേത്തട്ടിലുള്ളവരുടെ നേതാവായി വരും തലമുറകൾ ശ്രീ എൻ സി ദെബർമജിയെ ഓർക്കും. ത്രിപുരയുടെ പുരോഗതിക്ക് അദ്ദേഹം മഹത്തായ സംഭാവന നൽകി. അദ്ദേഹത്തിന്റെ വിയോഗത്തിൽ വേദനിക്കുന്നു. കുടുംബത്തിനും അനുയായികൾക്കും അനുശോചനം. ഓം ശാന്തി.” –ND–
വാക്‌സിനേഷൻ കുറവുള്ള ജില്ലകളുമായി പ്രധാനമന്ത്രി  നവംബർ  3  ന് അവലോകന യോഗം നടത്തും

ജി 20 ഉച്ചകോടിയിലുംസി ഓ പി 26 ലും പങ്കെടുത്ത ശേഷം രാജ്യത്തേക്ക് മടങ്ങിയ ഉടൻ, പ്രധാനമന്ത്രി ശ്രീ നരേന്ദ്ര മോദി പ്രതിരോധ കുത്തിവയ്പ്പ് കവറേജ് കുറവുള്ള ജില്ലകളുമായി നവംബർ 3 ന് ഉച്ചയ്ക്ക് 12 മണിക്ക് വീഡിയോ കോൺഫറൻസിംഗ് വഴി അവലോകനം നടത്തും. ആദ്യ ഡോസിന്റെ 50 ശതമാനത്തിൽ താഴെ കവറേജും കോവിഡ് വാക്‌സിന്റെ രണ്ടാം ഡോസിന്റെ കവറേജും കുറഞ്ഞ ജില്ലകളെ യോഗത്തിൽ ഉൾപ്പെടുത്തും. ജാർഖണ്ഡ്, മണിപ്പൂർ, നാഗാലാൻഡ്, അരുണാചൽ പ്രദേശ്, മഹാരാഷ്ട്ര, മേഘാലയ തുടങ്ങിയ സംസ്ഥാനങ്ങളിലെ 40-ലധികം ജില്ലകളിലെ ജില്ലാ മജിസ്‌ട്രേറ്റുമാരുമായി പ്രധാനമന്ത്രി ആശയവിനിമയം നടത്തും. ഈ സംസ്ഥാനങ്ങളിലെ മുഖ്യമന്ത്രിമാരും യോഗത്തിൽ പങ്കെടുക്കും.
ഉഭയകക്ഷി വ്യാപാരവും നൈപുണ്യ കൈമാറ്റവും സംബന്ധിച്ച  ഇന്ത്യ- മാലി ധാരണാപത്രം

ഇന്ത്യയും മാലിയും തമ്മിലുള്ള ഉഭയകക്ഷി വ്യാപാരവും നൈപുണ്യ കൈമാറ്റവും അടിസ്ഥാനമാതൃകയ്ക്ക് അനുസൃതമാക്കുന്നതിന് ബ്യൂറോ ഓഫ് ഇന്ത്യന്‍ സ്റ്റാന്‍ഡേര്‍ഡ്‌സും (ബി.ഐ.എസ്) മാലിയിലെ ദേശീയ വ്യവസായ ഡയറക്ടറക്ടറേറ്റും തമ്മില്‍ ഒപ്പുവെച്ച ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ച്ചേര്‍ന്ന കേന്ദ്ര മന്ത്രിസഭായോഗം മുന്‍കാല പ്രാബല്യത്തോടെ അംഗീകാരം നല്‍കി. ഇരു രാജ്യങ്ങളും തമ്മില്‍ വൈദഗ്ധ്യവും പരസ്പര വ്യാപാരവും പ്രോത്സാഹിപ്പിക്കാന്‍ അടിസ്ഥാനമാതൃകയില്‍ ഊന്നിയുള്ള പ്രവര്‍ത്തനങ്ങള്‍ ശക്തിപ്പെടുത്തുന്നതിന് കരാര്‍ ലക്ഷ്യമിടുന്നു.
പ്രഗതിയിലൂടെ പ്രധാനമന്തി ആശയവിനിമയം നടത്തി

പ്രതികരണാത്മകമായ ഭരണത്തിനും സമയബന്ധിതമായി പദ്ധതികള്‍ നടപ്പാക്കുന്നതിനുമായുള്ള വിവരസാങ്കേതികവിദ്യാ ആശയവിനിമയ സങ്കേതങ്ങളെ അടിസ്ഥാനപ്പെടുത്തിയുള്ള വിവിധതല വേദിയായ പ്രഗതിയിലൂടെ പ്രധാനമന്ത്രി ശ്രീ. നരേന്ദ്ര മോദി തന്റെ ഇരുപത്തിയഞ്ചാമതു സംവാദം നടത്തി. 25 പ്രഗതി യോഗങ്ങളിലൂടെ പത്തു ലക്ഷം കോടിയിലേറെ രൂപയുടെ നിക്ഷേപമുള്ള 227 പദ്ധതികളുടെ സമഗ്ര പുനരവലോകനമാണു നടന്നത്. വിവിധ മേഖലകളെ സംബന്ധിച്ച പരാതികള്‍ പരിഹരിക്കപ്പെടുന്നതിലെ പുരോഗതി അവലോകനം ചെയ്യപ്പെടുകയുമുണ്ടായി. 25 പ്രഗതി യോഗങ്ങള്‍ വിജയപ്രദമായി നടക്കുന്നതിനായി യത്‌നിച്ച എല്ലാവരെയും പ്രധാനമന്ത്രി അഭിനന്ദിച്ചു. പ്രഗതി സംവിധാനം കേന്ദ്രവും സംസ്ഥാനങ്ങളും തമ്മിലുള്ള ഏകോപനം വര്‍ധിപ്പിക്കുന്നതിനു സഹായകമായിട്ടുണ്ടെന്ന് അദ്ദേഹം ചൂണ്ടിക്കാട്ടി. പ്രഗതി പദ്ധതി നമ്മുടെ ഫെഡറല്‍ സംവിധാനത്തിനു വലിയ അളവോളം സൃഷ്ടിപരമായ ഊര്‍ജം പകരുന്നുണ്ടെന്നും പ്രധാനമന്ത്രി കൂട്ടിച്ചേര്‍ത്തു. സ്തംഭനാവസ്ഥയിലായ പദ്ധതികള്‍ക്കുപുറമെ, ഒട്ടേറെ സാമൂഹിക മേഖലാ പദ്ധതികളുടെയും പുനരവലോകനം നടത്തുന്നതിനും അതുവഴി അവയുടെ പ്രവര്‍ത്തനപുരോഗതി ഉറപ്പാക്കുന്നതിനും ഈ വേദി സഹായകമാകുന്നുണ്ടെന്നും അദ്ദേഹം പറഞ്ഞു. ഇന്നു നടന്ന 25-ാമതു യോഗത്തില്‍ വിമുക്തഭടന്‍മാരുടെ ക്ഷേമവുമായി ബന്ധപ്പെട്ട പരാതികള്‍ കൈകാര്യം ചെയ്യുന്നതില്‍ ഉണ്ടായിട്ടുള്ള പുരോഗതി പ്രധാനമന്ത്രി വിലയിരുത്തി. പരാതികള്‍ക്കു വേഗം വേഗം പരിഹാരം കണ്ടെത്തുന്നതിലൂടെ വിമുക്തഭടന്‍മാരുടെ പ്രശ്‌നങ്ങള്‍ ചെറിയ കാലത്തിനകം പരിഹരിക്കാന്‍ സാധിക്കുമെന്ന് അദ്ദേഹം ഓര്‍മിപ്പിച്ചു. റെയില്‍വേ, റോഡ്, പെട്രോളിയം, ഊര്‍ജം, കല്‍ക്കരി, നഗരവികസനം, ആരോഗ്യം, കുടുംബക്ഷേമം എന്നീ മേഖലകളിലെ പത്ത് അടിസ്ഥാനസൗകര്യ വികസന പദ്ധതികള്‍ പ്രധാനമന്ത്രി അവലോകനം ചെയ്തു. ഹിമാചല്‍ പ്രദേശ്, ഉത്തര്‍പ്രദേശ്, ഒഡിഷ, ആന്ധ്രാപ്രദേശ്, ഗുജറാത്ത, മഹാരാഷ്ട്ര, ആസാം, സിക്കിം, പശ്ചിമബംഗാള്‍, ബിഹാര്‍, തമിഴ്‌നാട്, ഝാര്‍ഖണ്ഡ് എന്നിവ ഉള്‍പ്പെടെയുള്ള സംസ്ഥാനങ്ങളിലെ പദ്ധതികളാണ് ഇവ. പ്രധാനമന്ത്രി കൃഷി സിഞ്ചായി യോജനയുടെ നടത്തിപ്പിലെ പുരോഗതിയും വിലയിരുത്തപ്പെട്ടു. പട്ടികവര്‍ഗക്കാരായ വിദ്യാര്‍ഥികള്‍ക്ക് ഉന്നതപഠനത്തിനായി ദേശീയ ഫെലോഷിപ്പുകളും സ്‌കോളര്‍ഷിപ്പുകളും നല്‍കുന്ന പദ്ധതിയും പ്രധാനമന്ത്രി പരിശോധിച്ചു.
ഇന്ത്യയും അഫ്ഗാനിസ്ഥാനും  തമ്മിൽ   കുറ്റവാളികളെ കൈമാറൽ ഉടമ്പടി ഒപ്പു വയ്ക്കാൻ മന്ത്രിസഭയുടെ അനുമതി

ഇന്ത്യയും അഫ്ഗാനിസ്ഥാനും തമ്മിൽ കുറ്റവാളികളെ കൈമാറൽ ഉടമ്പടി ഒപ്പു വയ്ക്കുന്നതിനും അംഗീകരിക്കുന്നതിനും പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭാ യോഗം അനുമതി നൽകി. ഭീകരവാദികൾ , സാമ്പത്തിക കുറ്റവാളികൾ, മറ്റ് ക്രിമിനലുകൾ തുടങ്ങിയവരെ അഫ്ഗാനിസ്ഥാനിൽ നിന്നും അഫ്ഗാനിസ്ഥാനിലേക്കും കൈമാറുന്നതിന് ഒരു നിയമപരമായ ചട്ടക്കൂട് നൽകുന്നതാണ് ഈ ഉടമ്പടി.